Anne Grete Holmsgaard (SF), 2003-12-05:
I SF er vi enige i, at det aldrig må kunne betale sig at afskedige en mand eller en kvinde, fordi vedkommende benytter sig af sine muligheder for at tage barselorlov eller graviditetsorlov, som selvfølgelig kun gælder kvinderne, eller den efterfølgende orlov.
Med hensyn til den fremgangsmåde, som Kristendemokraterne har foreslået her, mener vi dog, at det er lidt uklart.
Jeg håber ikke, at intentionen med forslaget er, at vi skal gå ind og regulere i funktionærloven.
Der må jeg faktisk sige, at der er jeg enig med ministeren: Det vil jeg finde uoverskueligt, hvis vi går den vej. Jeg mener, at den bedste vej vil være at gå ind i ligebehandlingsloven og i godtgørelsesbestemmelserne i ligebehandlingsloven.
Jeg mener, at det der er klart, at man skal sikre, at det aldrig må kunne betale sig at afskedige en gravid eller en på barsel. Ministeren sagde i sin gennemgang, at godtgørelsesbeløbets størrelse er stigende, eller at der i hvert tilfælde er en tendens til det.
Der har jeg i hvert tilfælde benyttet mig af det notat, beskæftigelsesministeren fremsendte til Arbejdsmarkedsudvalget i oktober.
Og det er jo ret få sager, det er baseret på.
Hvor det er de nye barselregler, der gælder, er der under fem domstolsafgørelser
- under fem
Det er lidt sjovt, for det må jo være enten fire eller fem, ja, det kunne for så vidt også være tre eller en.
Og i to af de kendte, det er alle sammen byretsdomme, er der givet en godtgørelse svarende til 9 måneders løn.
Det er jo ikke ret meget, og det er så to sager.
Så er der to nye byretsafgørelser efter de gamle regler, hvor man skelet til Højesterets dom i 2002.
Og der er tildelt henholdsvis 12 måneders løn og 9 måneders løn.
Og så ved man fra Ligestillingsnævnet, som sidste år behandlede tre sager, at de har givet 9 måneders godtgørelse i alle de tre sager.
Det vil selvfølgelig være glædeligt, hvis det her er udtryk for, at der er en tendens til, at godtgørelsen bliver større.
Men det er som sagt et meget spinkelt grundlag at vurdere det på, og ingen af byretsafgørelserne er endnu gået gennem landsretten.
Jeg ved heller ikke, om de kommer til det, men de har i hvert tilfælde ikke været den vej omkring.
Til gengæld synes jeg, at ministeren er for langmodig, når han siger: Lad os nu vente i halvandet år, så vi kan se, hvordan det går med de nye barselregler; om der virkelig er en stigende tendens til, at personer på barselorlov bliver afskediget uretmæssigt.
Jeg synes godt, vi her kunne benytte os af muligheden for at forebygge, at det sker.
For det er faktisk et meget, meget voldsomt problem for de personer, det rammer.
Det er jo i forvejen noget af en risikobetonet forretning, i hvert tilfælde hvis man er kvinde, at få børn, for det går ud over ens pension.
Ja, det er faktisk risikobetonet - det går ud over ens lønniveau, det går ud over ens ansættelsessikkerhed.
Så det, der skulle være en glæde, fører faktisk en meget stor risiko med sig.
Så jeg ville da foreslå, at vi arbejdede videre i udvalget med at finde en god model.
Som sagt synes jeg, vi skal gå ind i ligebehandlingsloven og arbejde med at stramme godtgørelsesparagraffen op, men også få noget mere dokumentation frem på nuværende tidspunkt.
Helt godt ville det jo også være, hvis vi kunne få en pejling af, hvor mange sager der aldrig bliver rejst.
Det ved jeg godt er meget vanskeligere.
Men der er givetvis tale om en hel del afskedigelser af personer på barsel, uden at der nogen sinde bliver rejst en sag.